ໃນວັນທີ 31 ພຶດສະພາ 2017, ທີ່ ກະຊວງການຕ່າງປະເທດ, ໄດ້ມີກອງປະຊຸມປຶກສາຫາລືດ້ານການເມືອງຂັ້ນຮອງລັດຖະມົນຕີ ຄັ້ງທີ 2 ລະຫວ່າງ ກະຊວງການຕ່າງປະເທດລາວ ແລະ ຫວຽດນາມ, ພາຍໃຕ້ການເປັນປະທານຮ່ວມກອງປະຊຸມຂອງ ທ່ານ ນາງ ຄຳເພົາ ເອີນທະວັນ, ຮອງລັດຖະມົນຕີກະຊວງການຕ່າງປະເທດ ແຫ່ງ ສປປ ລາວ ແລະ ທ່ານ ດັ້ງ ດິ່ງ ກຸ້ຍ, ຮອງລັດຖະມົນຕີກະຊວງການຕ່າງປະເທດ ແຫ່ງ ສສ. ຫວຽດນາມ ພ້ອມດ້ວຍບັນດາພະນັກງານຈາກກົມກອງທີ່ກ່ຽວຂ້ອງຂອງທັງສອງຝ່າຍ ເຂົ້າຮ່ວມ. ກອງປະຊຸມຄັ້ງນີ້ ເປັນນິມິດໝາຍໜຶ່ງທີ່ສຳຄັນ ໃນບັນຍາກາດທີ່ສອງປະເທດລາວ ແລະ ຫວຽດນາມ ກຳລັງຮ່ວມກັນຈັດກິດຈະກຳສະເຫຼີມສະຫຼອງ ປີສາມັກຄີມິດຕະພາບ ລາວ-ຫວຽດນາມ, ຫວຽດນາມ-ລາວ ປີ 2017.
ບົນຈິດໃຈສາມັກຄີຖານສະຫາຍອ້າຍນ້ອງ ແລະ ບົນພື້ນຖານໝາກຜົນຂອງຂໍ້ຕົກລົງຮ່ວມມື ລະຫວ່າງສອງກະຊວງການຕ່າງປະເທດລາວ ແລະ ຫວຽດນາມ ໄລຍະປີ 2014-2020 ໂດຍສະເພາະ ນັບແຕ່ກອງປະຊຸມປຶກສາຫາລືດ້ານການເມືອງ ຂັ້ນຮອງລັດຖະມົນຕີ ຄັ້ງທີ 1 ໃນກາງເດືອນ 7/2015 ທີ່ ນະຄອນຫຼວງຮ່າໂນ້ຍ, ສສ. ຫວຽດນາມ ແລະ ກອງປະຊຸມປຶກສາຫາລືດ້ານການເມືອງ ຂັ້ນລັດຖະມົນຕີ ຄັ້ງທີ 3 ໃນທ້າຍເດືອນ 12/2016 ເປັນຕົ້ນມາ, ການພົວພັນຮ່ວມມືລະຫວ່າງສອງກະຊວງການຕ່າງປະເທດ ໄດ້ຮັບການເພີ່ມທະວີການພົວພັນເຊິ່ງກັນ ແລະ ກັນ ມາໂດຍຕະຫຼອດ.
ໃນໂອກາດນີ້, ສອງຝ່າຍ ໄດ້ແລກປ່ຽນຄຳເຫັນຖອດຖອນບົນຮຽນຮ່ວມກັນແບບກົງໄປກົງມາໃນຫຼາຍບັນຫາ ແນໃສ່ຍົກສູງກົນໄກການຮ່ວມມື ລະຫວ່າງສອງກະຊວງການຕ່າງປະເທດ ໃຫ້ນັບມື້ນັບມີປະສິດທິຜົນ ໃນຖານະເປັນເສນາທິການໃຫ້ແກ່ການນຳສອງປະເທດ ແລະ ເປັນເຈົ້າການໃນການຊຸກຍູ້ສົ່ງເສີມການພົວພັນຮ່ວມມື ລະຫວ່າງສອງປະເທດ; ຮ່ວມກັນສັງເກດຕີລາຄາ ແລະ ທົບທວນຄືນ ກ່ຽວກັບ ການຈັດຕັ້ງຜັນຂະຫຍາຍເນື້ອໃນຈິດໃຈຜົນການຢ້ຽມຢາມຂອງການນຳຂັ້ນສູງ, ຖະແຫຼງການຮ່ວມ ແລະ ຂໍ້ຕົກລົງຂັ້ນສູງຕ່າງໆ, ໂດຍສະເພາະແມ່ນຜົນກອງປະຊຸມ ຄັ້ງທີ 39 ຂອງຄະນະກຳມະການຮ່ວມມືທະວີພາຄີຂອງລັດຖະບານ ແລະ ສົນທິສັນຍາຮ່ວມມື ລະຫວ່າງສອງລັດຖະບານ, ກໍ່ຄື ການຈັດຕັ້ງປະຕິບັດແຜນການຮ່ວມມື ລະຫວ່າງ ສອງກະຊວງການຕ່າງປະເທດ. ພ້ອມດຽວກັນນັ້ນ, ຍັງໄດ້ຕີລາຄາຄືນ ກ່ຽວກັບ ການປະກອບສ່ວນຂອງສອງກະຊວງການຕ່າງປະເທດ ໃນການປະສານສົມທົບຮ່ວມກັບບັນດາກະຊວງ ແລະ ຂະແໜງການກ່ຽວຂ້ອງຂອງທັງສອງຝ່າຍ ທັງສູນກາງ ແລະ ທ້ອງຖິ່ນ ໃນການຊຸກຍູ້ສົ່ງເສີມ, ກວດກາ ແລະ ຕິດຕາມການຈັດຕັ້ງປະຕິບັດຂໍ້ຕົກລົງຂັ້ນສູງຂອງສອງພັກ, ສອງລັດຖະບານ ແນໃສ່ເສີມຂະຫຍາຍສາຍພົວພັນມິດຕະພາບ ອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານລາວ ແລະ ຫວຽດນາມ ໃນທຸກຂົງເຂດວຽກງານ ເພື່ອນຳຜົນປະໂຫຍດອັນແທ້ຈິງມາສູ່ປະຊາຊົນສອງຊາດລາວ ແລະ ຫວຽດນາມ.
ພິເສດ, ປີ 2017 ເປັນປີສາມັກຄີມິດຕະພາບ ລາວ-ຫວຽດນາມ ແລະ ຫວຽດນາມ-ລາວ, ເຊິ່ງສອງກະຊວງການຕ່າງປະເທດ ໃນຖານະທີ່ເປັນຜູ້ປະຈຳການຂອງຄະນະຊີ້ນຳລະດັບຊາດ ແລະ ທັງເປັນຈຸດໃຈກາງປະສານງານ ໃນການຮ່ວມຈັດກິດຈະກຳສະເຫຼີມສະຫຼອງ ຍິ່ງຈະຕ້ອງໄດ້ມີການປະສານສົມທົບກັນຢ່າງແໜ້ນແຟ້ນກວ່າເກົ່າ ໃນການຮ່ວມຈັດກິດຈະກຳຕ່າງໆໃນຂອບເຂດທົ່ວປະເທດ ເພື່ອໃຫ້ບັນດາກິດຈະກຳຕ່າງໆ ໄດ້ຮັບການຈັດຕັ້ງປະຕິບັດ ແລະ ມີຜົນສຳເລັດຢ່າງຈົບງາມ.
ນອກນັ້ນ, ໃນກອງປະຊຸມຄັ້ງນີ້ ສອງຝ່າຍ ຍັງໄດ້ຮ່ວມມືກັນປຶກສາຫາລືແລກປ່ຽນຄຳຄິດຄຳເຫັນຢ່າງຈິງໃຈ ແລະ ກົງໄປກົງມາ ຕໍ່ບັນຫາສະພາບການພາກພື້ນ ແລະ ສາກົນ ທີ່ທັງສອງຝ່າຍໃຫ້ຄວາມສົນໃຈ.